શિયાળામાં આપણી ત્વચા બહુ સૂકી થઈ જાય છે એટલે એને જેટલી બહારથી સારસંભાળની જરૂર છે એટલી અંદરથી પણ જરૂર છે. સ્કિનને અંદરથી સુંદરતા આપવા માટે ખૂબ પાણી અને જૂસ પીવું, જેનાથી સ્કિન અંદરથી સૉફ્ટ થશે અને સ્કિન પર મેકઅપ કરવાનું સરળ પડશે. સૂકી ત્વચામાં મેકઅપ કર્યા પછી કરચલીઓ આવી શકે છે. એ સિવાય રોજ રાત્રે મૉઇસ્ચરાઇઝર લગાવવું. આનાથી જ્યારે તમે સવારે મેકઅપ કરશો તો તમારી સ્કિન ઓછા ફાઉન્ડેશન સાથે પણ સારો લુક આપશે. એ ઉપરાંત વારંવાર મૉઇસ્ચરાઇઝર લગાવવાથી સ્કિન પર ધૂળ અને માટી જામી જાય છે. એથી મેકઅપ કરતાં પહેલાં થોડું સ્ક્રબ કરવું જેથી ડેડ સ્કિન સેલ નીકળી જશે અને ત્વચાનો રંગ નિખરી ઊઠશે. શિયાળામાં ફેસને ધોવા માટે એકદમ હલકું ફેસવૉશ વાપરવું, જેથી સ્કિન પરનો મેકઅપ નીકળી જશે અને સ્કિન ડ્રાય નહીં થાય. એ સિવાય સ્કિન પરનું કુદરતી તૈલી આવરણ પણ નીકળશે નહીં. એ સિવાય સ્કિનનું ટોનિંગ અને ક્લીનિંગ એકદમ સારું થાય છે.